Tot fent Pastorets és una obra de teatre musical protagonitzada per 20 joves i infants de 5 a 20 anys que es crea a finals de 2015 i s'estrena al Teatre Avenç al gener del 2016 amb molt d'èxit popular. Amb direcció i creació d'en Pere Cabaret, dramatúrgia de Ruth Estrada i coreografies de Núria Carmona.

Aquest any 2016 tornem a reprendre el projecte i les representacions d’aquesta obra musical fresca i divertida. Durant els mesos de desembre i gener realitzarem 6 funcions a diferents localitats del Baix Llobregat. També els infants i joves aniran a cantar les cançons del musical en un concert únic i especial a l’Hospital de Sant Joan de Déu.

Tot Fent Pastorets es tracta d'una proposta fresca i innovadora que pretén reinterpretar l’espectacle-institució nadalenc del nostre país.

La finalitat d'aquest verkami és aconseguir el finançament per a poder realitzar la gravació dels 8 temes musicals de l'obra en un CD.

L'obra és una producció del Teatre Avenç amb la col·laboració de l’Aula de Música i Teatre. La tasca d'aquestes dues entitats ha estat crear aquest projecte conjunt per donar l'oportunitat a nois i noies de participar i crear una nova comèdia musical de manera totalment gratuïta, fent que els joves intèrprets rebessin classes de interpretació i cant, sempre basant-se en el treball creatiu de cadascun d'ells.

La gravació del CD suposarà una experiència molt enriquidora pel conjunt de joves intèrprets. Tanmateix podrà ser utilitzat com a eina pedagògica i musical per les escoles i per tots aquells que vulguin representar o treballar-ne el seu contingut.

Sinopsis

Tot fent Pastorets és un assaig en viu d’una colla de joves actors i actrius. Tots ells decideixen emprendre l’assaig i distribuir-se les tasques després que el director de l’obra hagi desaparegut. La companyia haurà de fer front a un conjunt de dificultats i reptes constants que posaran en dubte la viabilitat de la representació.

A un ritme trepidant van succeint-se les peripècies d’aquesta entranyable companyia teatral: perruqueres massa modernes per una obra tradicional, personatges troncals de l’obra que no se saben el text o infants que aturen l’assaig perquè no volen fer els pastorets, entre moltes altres situacions. Una història divertida acompanyada i lligada per unes cançons molt suggerents que van de la mà de la mateixa dramatúrgia.

Un gran espectacle musical que juga amb la meravellosa dualitat de veure un espectacle dins d’un altre espectacle.





L'obra de creació pròpia consta de 8 temes musicals originals creats per en Pere Cabaret. Les cançons han estat creades especialment per a l’espectacle. Les lletres lligades dins la mateixa dramatúrgia expliquen sempre una història que va de la mà de l’acció teatral. Unes melodies i cançons que fan homenatge al gènere de cabaret i al musical!

Títols dels temes que volem grabar en el C.D

Fem els Pastorets! No vull fer els pastorets. Els àngels de l'anunciata (Part 1). Teatre o televisió? Els àngels de l'anunciata (Part 2). Problemes? L'amic invisible. Baixeu tots cap a l'infern. Què és el principi i qué és el final.

A què destinarem les vostres aportacions

Les vostres aportacions aniran destinades a realitzar els arranjaments musicals de les cançons, a poder realitzar la gravació del disc i la posterior masterització.

Sobre les recompenses

Totes aquelles persones que es converteixin en mecenes del nostre projecte gaudiran d'un conjunt de recompenses que inclouen des del CD a entrades per l'espectacle, il·lustracions d'en Pere Cabaret o la realització d'un taller artístic de manera gratuïta.



Calendari previst

Maig a juny 2017: Arranjaments i edició musical

Juliol 2017 : Gravació del disc

Agost 2017 : Edició del disc

D'octubre 2017 al gener 2018: Període d'entrega de recompenses

Lloc de gravació del CD: estudi de l'Aula de Música i Teatre de Sant Feliu de Ll.

+ Info

facebook.com/pastorets2016

vimeo.com/153037443





Esbossos de la llibreta d'assajos sobre els personatges de l'obra realitzats per Pere Cabaret